b'\n_START_ARTICLE_\nSatu\n_START_PARAGRAPH_\nSatu on todellisen el\xc3\xa4m\xc3\xa4n rajat ylitt\xc3\xa4v\xc3\xa4 mielikuvitukseen vetoava kertomus, joka on usein tarkoitettu lapsille.\n_START_SECTION_\nM\xc3\xa4\xc3\xa4rittely\xc3\xa4\n_START_PARAGRAPH_\nSadulle ei ole yksiselitteist\xc3\xa4 m\xc3\xa4\xc3\xa4ritelm\xc3\xa4\xc3\xa4. Saduille on kuitenkin tunnistettu monia tyypillisi\xc3\xa4 piirteit\xc3\xa4, jotka erottavat ne myyteist\xc3\xa4 ja tarinoista. Satua pidet\xc3\xa4\xc3\xa4n yleens\xc3\xa4 sepitteen\xc3\xa4. Sadun n\xc3\xa4ytt\xc3\xa4m\xc3\xb6 on ajaton ja paikaton, ja satu voi sijoittua mihin aikaan tai paikkaan tahansa. Sadun p\xc3\xa4\xc3\xa4henkil\xc3\xb6 voi olla ihminen tai ei-ihminen. Satu on yleens\xc3\xa4 maallinen, mutta se voi olla my\xc3\xb6s uskonnollinen. Satu voidaan n\xc3\xa4hd\xc3\xa4 aikuisille tai lapsille kirjoitettuna. Sadussa on usein kaavamainen aloitus. Satu on yleens\xc3\xa4 lyhyt, ja se voi olla proosa- tai runomuotoinen. Satu kerrotaan tavallisimmin iltaisin._NEWLINE_Sadun ja myyttisen kertomuksen erona pidet\xc3\xa4\xc3\xa4n sit\xc3\xa4, ett\xc3\xa4 satuihin ei oikeasti uskottu, kun taas myyttisiin kertomuksiin uskottiin ainakin vertauskuvallisesti. Esimerkiksi Kalevalan taustalla olevat kansanperinteelliset kertomukset eiv\xc3\xa4t ole satuja, koska niit\xc3\xa4 on pidetty tosina tavalla tai toisella.\n_START_SECTION_\nJaottelu\n_START_PARAGRAPH_\nKirjallisuustieteess\xc3\xa4 sadut jaetaan kansansatuihin ja taidesatuihin. Kansansadut ovat anonyymej\xc3\xa4 kansanperinteen tuotteita, mutta taidesaduissa korostuu kirjailijuus._NEWLINE_Kansansadut ovat tyylilt\xc3\xa4\xc3\xa4n melko yksinkertaisia, ja ne sis\xc3\xa4lt\xc3\xa4v\xc3\xa4t runsaasti toistoa. Tarinat ovat usein kaavamaisia ja opettavaisia. Samat satuaiheet esiintyv\xc3\xa4t paikallisina muunnoksina eri maissa._NEWLINE_Perinteentutkimuksessa kansansadut on jaoteltu eri tyyppeihin. Esimerkiksi Pirkko-Liisa Rausmaa on jakanut suomalaiset kansansadut luokkiin nimelt\xc3\xa4 ihmesadut, legenda- ja novellisadut, sadut tyhm\xc3\xa4st\xc3\xa4 paholaisesta, h\xc3\xb6lm\xc3\xb6l\xc3\xa4issadut, valhesadut, el\xc3\xa4insadut sek\xc3\xa4 pilasadut ja kaskut._NEWLINE_Taidesadut ovat tunnettujen kirjailijoiden kirjoittamia, ja ne ovat usein taiteellisesti kunnianhimoisia teoksia. Taidesatujen pohja on kuitenkin usein kansanperinteess\xc3\xa4.\n_START_SECTION_\nSis\xc3\xa4lt\xc3\xb6j\xc3\xa4 ja teemoja\n_START_PARAGRAPH_\nSatu voi kuvata ihmisten el\xc3\xa4m\xc3\xa4\xc3\xa4n ja erityisesti kasvamiseen liittyvi\xc3\xa4 vaikeuksia. Tapahtumien tarkkaa aikaa ja paikkaa ei yleens\xc3\xa4 kerrota tarkasti, vaan t\xc3\xa4rkeint\xc3\xa4 on p\xc3\xa4\xc3\xa4henkil\xc3\xb6iden el\xc3\xa4m\xc3\xa4ntilanne. Joitain yleisi\xc3\xa4 satujen teemoja ovat l\xc3\xa4hteminen, matka, p\xc3\xa4\xc3\xa4henkil\xc3\xb6ss\xc3\xa4 tapahtuva muutos ja heikomman taistelu vahvempaa vastaan. Saduissa on usein tarunomaisia hahmoja, kuten keijuja, peikkoja, haltijoita, lohik\xc3\xa4\xc3\xa4rmeit\xc3\xa4 tai j\xc3\xa4ttil\xc3\xa4isi\xc3\xa4.\n_START_SECTION_\nHistoriaa\n_START_PARAGRAPH_\nSuurin osa kuuluisista saduista perustuu ikivanhaan, kansainv\xc3\xa4liseen perinteeseen. Vanhimmat sadut ovat yli 4\xc2\xa0000 vuoden ik\xc3\xa4isi\xc3\xa4.\n_START_SECTION_\nKer\xc3\xa4\xc3\xa4minen ja tutkiminen\n_START_PARAGRAPH_\nKansansatujen systemaattinen ker\xc3\xa4\xc3\xa4minen ja tutkimus saivat alkunsa 1800-luvulla, kun saksalaiset Jacob ja Wilhelm Grimm julkaisivat kansansatujen kokoelmansa._NEWLINE_Satuja ovat kertoneet my\xc3\xb6s kaikenik\xc3\xa4iset lapset. Sadutusmenetelm\xc3\xa4n avulla saadaan talteen lasten (ja my\xc3\xb6s aikuisten) vapaata tarinan kerrontaa. N\xc3\xa4it\xc3\xa4 satuja on Suomessa koottu jo vuodesta 1995. Lasten kertomissa saduissa mielikuvitus lent\xc3\xa4\xc3\xa4 usein vilkkaammin ja monis\xc3\xa4ikeisemmin kuin perinteisiss\xc3\xa4 aikuisten saduissa. Lasten omat sadut ovat avanneet uusia n\xc3\xa4k\xc3\xb6kulmia lasten kerrontakulttuuriin. Nuorimmat sadunkertojat ovat olleet yhden vuoden ik\xc3\xa4isi\xc3\xa4. N\xc3\xa4m\xc3\xa4 sadut vaihtelevat sis\xc3\xa4ll\xc3\xb6lt\xc3\xa4\xc3\xa4n, muodoltaan ja kerrontatavaltaan aikuisten kertomista saduista. _NEWLINE_Aikuisten satuja ovat tutkineet muun muassa Antti Aarne, Bruno Bettelheim ja Vladimir Propp.'